_mgerb

LIEPĀJAS PILSĒTAS DOME

**LIEPĀJAS PIRMSSKOLAS IZGLĪTĪBAS IESTĀDE**

**“SPRĪDĪTIS**”

Reģ.Nr. 3001901820

Dārzu ielā 42, Liepājā LV-3401, tālrunis 3425384, e pasts- [spriditis@liepaja.edu.lv](mailto:spriditis@liepaja.edu.lv)

APSTIPRINĀTS

Liepājas pirmsskolas izglītības iestādes “Sprīdītis”

vadītāja L.Kleinšmite

\_\_\_\_\_\_\_\_\_\_\_\_\_\_\_\_\_\_\_\_

17.02.2021.

Kārtība, kādā tiek nodrošinātas Covid-19 infekcijas izplatības

ierobežošanas prasības pirmsskolas izglītības iestādē “Sprīdītis”

*Izdota saskaņā ar Ministru kabineta 2020. gada 9.jūnija*

*noteikumu Nr.360 “Epidemioloģiskās drošības pasākumi*

*Covid-19 infekcijas izplatības ierobežošanai 26.punktu,*

*Izglītības un zinātnes ministrijas izstrādātajiem ieteikumiem izglītības iestādēm*

*piesardzības pasākumu īstenošanai Covid-19 infekcijas*

*izplatības ierobežošanai un vadlīnijām Covid-19 infekcijas ierobežošanas pamatprincipu un no tiem izrietošo prasību ievērošanai Liepājas pilsētas izglītības iestādē*

**I.VISPĀRĪGIE JAUTĀJUMI**

1. Liepājas pirmsskolas izglītības iestādes “Sprīdītis” (turpmāk-pirmsskolas iestāde) “Kārtība, kādā tiek nodrošinātas Covid-19 infekcijas izplatības ierobežošanas prasības izglītības iestādē “Sprīdītis” “ (turpmāk-kārtība) ir izstrādāta, ievērojot Ministru kabineta 2020.gada 9.jūnija noteikumus Nr.360 “Epidemioloģiskās drošības pasākumi Covid-19 infekcijas izplatības ierobežošanai” un Izglītības un zinātnes ministrijas ieteikumus izglītības iestādēm piesardzības pasākumu īstenošanai Covid-19 infekcijas izplatības ierobežošanai, Liepājas pilsētas izstrādātajām vadlīnijām.
2. Kārtība nodrošina vienotu kārtību Covid-19 infekcijas izplatīšanās ierobežošanu izglītības iestādē, kas ir saistoša visiem darbiniekiem un izglītojamo likumiskajiem pārstāvjiem un izglītojamiem.
3. Kārtībā noteiktas higiēnas, distancēšanās prasības, izglītojamo un darbinieku veselības stāvokļa uzraudzības prasības, kā arī informēšanu par nepieciešamību sekot veselības stāvoklim, par Covid-19 simptomiem un indivuāliem profilakses pasākumiem un rīcību.
4. Kārtības ievērošanas uzraudzību un kontroli veic pirmsskolas iestādes vadītāja un medicīnas māsa, grupu skolotāji un skolotāju palīgi seko līdzi kārtības ievērošanai. Grupas skolotāji un skolotāju palīgi apmāca izglītojamos par higiēnas prasību ievērošanu un izpildi. Izglītojamo likumiskie pārstāvji ir atbildīgi par bērnu veselības stāvokļa uzraudzību, šajā kārtībā noteikto uzturēšanās kārtību iestādē un distancēšanās ievērošanu.
5. Pirmsskolas iestādē netiek pieļauta personu ar elpceļu infekcijas slimību pazīmēm (drudzis, klepus, elpas trūkums) klātbūtne.
6. Pirmsskolas iestādē netiek uzņemts bērns ar elpceļu infekcijas slimības pazīmēm.
7. Ar kārtību pret parakstu tiek iepazīstināti visi darbinieki un izglītojamo likumiskie pārstāvji, kā arī tā tiek publicēta pirmsskolas izglītības iestādes tīmekļa vietnē. Parakstot kārtību, tiek apliecināta iepazīšanās ar tās saturu un atbildība to ievērot.

**II. VESELĪBAS STĀVOKĻA UZRAUDZĪBA UN RĪCĪBA**

**Izglītojamo veselības stāvokļa uzraudzība**:

1. Pirms ierašanās pirmsskolas iestādē, izglītojamo veselības stāvokļa uzraudzība primāri balstās uz izglītojamā likumiskā pārstāvja atbildību.
2. Izglītojamo likumiskajam pārstāvim jāizvērtē bērna veselības stāvoklis un ja bērnam novērojamas infekciju slimības pazīmes, īpaši augšējo elpceļu saslimšanas pazīmes, jāpieņem lēmumu nevest bērnu uz pirmsskolas iestādi. Ja izglītojamam raksturīgas alerģiskas reakcijas vai citas fizioloģiskas īpatnības, kas izpaužas līdzīgi augšējo elpceļu slimībām, mācību gada sākumā par to jāinformē pirmsskolas iestādes atbildīgā persona (medmāsa), iesniedzot ārsta izziņu.
3. Izglītojamais nedrīkst apmeklēt pirmsskolas iestādi, ja kādam no ģimenes locekļiem, ar kuriem dzīvo kopā, piemērota stingra mājas karantīna un Slimību profilakses un kontroles centrs (turpmāk – SPKC) izglītojamo noteicis par kontaktpersonu. Apmeklējuma aizlieguma ilgumu nosaka SPKC.
4. Ja izglītojamā mājsaimniecības loceklim noteikta 14 dienu pašizolācija un mājsaimniecības loceklim nav slimības pazīmju, izglītojamais drīkst apmeklēt pirmsskolas iestādi. Ja pašizolācijā esošajai personai parādās slimības pazīmes, izglītojamais nedrīkst apmeklēt pirmsskolas iestādi, kamēr nav noskaidrots slimības pazīmju iemesls.
5. Izglītojamais nedrīkst apmeklēt pirmsskolas iestādi 14 dienas pēc atgriešanās no valsts, pēc kuras apmeklēšanas atbilstoši SPKC norādījumiem jāievēro 14 dienu pašizolācija. Valstu saslimstības ar Covid-19 rādītāju saraksts katru piektdienu tiek atjaunots SPKC mājas lapā.
6. Izglītojamā likumiskajam pārstāvim jānodrošina, ka bērnam līdzi ir sejas aizsegs, ko izmantot nepieciešamības gadījumā.

**Izglītojamā veselības stāvokļa uzraudzība pirmsskolas iestādē:**

1. Pirmsskolas medicīnas māsa, pirmsskolas skolotāji, skolotāju palīgi pastiprināti pievērš uzmanību izglītojamo veselības stāvoklim.
2. Ja izglītojamam, atrodoties pirmsskolas iestādē, parādās slimības pazīmes (drudzis, klepus, elpas trūkums), medmāsa vai atbildīgā persona nodrošina izglītojamā izolāciju atsevišķā telpā. Ja šādas telpas nav, izglītojamais izolējams pirmsskolas iestādes norādītā vietā (zāle), kur nav cilvēku kustība.
3. Izglītojamais izmanto savu sejas aizsegu, ja tāda nav, to nodrošina pirmsskolas iestāde.
4. Pirmsskolas iestādes medicīnas māsa, grupu skolotāji veic virspusēju bērna veselības stāvokļa novērtējumu, veicot ķermeņa temperatūras mērījumu un izjautā izglītojamo par viņa pašsajūtu.
5. Ja tiek konstatēti nopietni veselības traucējumi, tiek izsaukta Neatliekamā medicīniskā palīdzība (turpmāk – NMP, tālr. 113). Par minēto faktu tiek informēti izglītojamā likumiskie pārstāvji.
6. Ja veselības stāvoklis nepieprasa NMP iesaisti, medicīnas māsa vai grupu skolotāji informē izglītojamā likumiskos pārstāvjus, vienojas par izglītojamā izolāciju un izglītojamā nokļūšanu mājās, informē par turpmāk veicamajiem obligātajiem soļiem (saziņa ar ģimenes ārstu, lai konstatētu slimības pazīmju cēloni. Ja slimības pazīmes cēlonis ir Covid-19, likumiskajiem pārstāvjiem par to nekavējoties jāinformē pirmsskolas iestāde). Izglītojamo uz mājām nogādā vecāks vai vecāku norādītā kontaktpersona.
7. Pēc izglītojamā aiziešanas/aizvešanas medicīnas māsa, skolotāju palīgi dezinficē virsmas, kurām izglītojamais pieskāries, un izvēdina telpas.
8. Ja slimības pazīmes novērojamas vairākiem izglītojamiem, ievēro pirmsskolas iestādes infekciju slimību ierobežošanas kārtību.
9. Medicīnas māsa, saņemot informāciju par to, ka izglītojamais inficējies ar Covid-19, ziņo par to Slimību profilakses un kontroles centra Kurzemes reģionālajai nodaļai, Izglītības pārvaldei un sastāda saslimušās personas kontaktpersonu sarakstu saskaņā ar SPKC noteiktajiem kritērijiem.
10. Par kontaktpersonām tiek atzītas visas personas, ar kurām inficētā persona pēdējo divu dienu laikā pirms inficētās personas saslimšanas pazīmju parādīšanās bijusi vienā telpā ilgāk par 15 minūtēm. Kontaktpersonu sarakstā jānorāda identificēto kontaktpersonu vārds, uzvārds, personas kods, Covid-19 pozitīvās personas vārds, uzvārds, ar kuru būts kontaktā, un pēdējā kontakta diena. Kontaktpersonām tiek noteikta mājas karantīna, kuras ilgumu nosaka SPKC vai personas ģimenes ārsts.
11. Pēc kontaktpersonu saraksta sastādīšanas atbildīgā persona sarakstu nosūta uz e-pastu [kontaktpersona@spkc.gov.lv](mailto:kontaktpersona@spkc.gov.lv), informē kontaktpersonas vai viņu likumiskos pārstāvjus un ziņo par kontaktpersonu skaitu Liepājas pilsētas Izglītības pārvaldes atbildīgai personai.
12. Ja pirmsskolas iestādei, izglītojamam vai darbiniekam Slimību profilakses un kontroles centrs noteicis obligātus pretepidēmijas pasākumus, pirmsskolas iestādei par šo faktu un turpmāko rīcību nekavējoties informē Izglītības kvalitātes dienestu.
13. Izglītojamais pirmsskolas iestādē var atgriezties pēc pilnīgas atveseļošanās ar ģimenes ārsta zīmi par atbilstošu veselības stāvokli.
14. Kontaktpersonas atgriežas pirmsskolas iestādē ar ārsta zīmi.

**Darbinieku veselības stāvokļa uzraudzība:**

1. Darbinieka veselības stāvokļa uzraudzība primāri balstās uz paša darbinieka atbildību.
2. Darbinieki tiek aicināti vērot savu veselības stāvokli un nenākt uz darbu, ja novērojamas infekciju slimības pazīmes, jo īpaši augšējo elpceļu saslimšanas pazīmes. Par to informējot darba devēju.
3. Darbinieki lieto sejas maskas visas darba dienas laikā. Ņemot vērā šī brīža saslimstības rādītājus un epidemiologu norādījumus, nedrīkst lietot vizierus. Sejas maskas katram darbiniekam nodrošina valsts.
4. Ja, atrodoties pirmsskolas iestādē, darbiniekam parādās slimības pazīmes (paaugstināta temperatūra, drudzis, klepus, elpas trūkums), darbinieks par to ziņo medicīnas māsai, vadītājai un dodas mājās. Darbinieka pienākums ir sazināties ar ģimenes ārstu, lai noskaidrotu slimības pazīmju iemeslus.
5. Pēc darbinieka došanās mājās, medmāsa/apkopēja/skolotāju palīgi dezinficē virsmas, kurām darbinieks pieskāries, un izvēdina telpas.
6. Pirmsskolas iestādes atbildīgā persona, medicīnas māsa, saņemot informāciju par to, ka darbinieks inficējies ar Covid-19, ziņo par to Slimību profilakses un kontroles centra Kurzemes reģionālajai nodaļai, Liepājas pilsētas pašvaldības iestādes “Liepājas pilsētas Izglītības pārvalde” atbildīgajai personai un sastāda saslimušās personas kontaktpersonu sarakstu saskaņā ar SPKC noteiktajiem kritērijiem.
7. Par kontaktpersonām tiek atzītas visas personas, ar kurām inficētā persona pēdējo divu dienu garumā pirms inficētās personas saslimšanas pazīmju parādīšanās bijusi vienā telpā ilgāk par 15 minūtēm. Kontaktpersonu sarakstā jānorāda inficēto personu vārds, uzvārds, personas kods. Covid-19 pozitīvās personas vārds, uzvārds, ar kuru būts kontaktā, un pēdējā kontakta diena. Kontaktpersonām tiek noteikta mājas karantīna, kuras ilgumu nosaka SPKC vai personas ģimenes ārsts.
8. Pēc kontaktpersonu saraksta sastādīšanas medmāsa sarakstu nosūta uz e-pastu[kontaktpersona@spkc.gov.lv](mailto:kontaktpersona@spkc.gov.lv), informē skaitu Liepājas pilsētas pašvaldības iestādes “Liepājas pilsētas Izglītības pārvalde” atbildīgajai personai.
9. Ja izglītības iestādei, izglītojamiem vai darbiniekam Slimību profilakses un kontroles centrs noteicis obligātus pretepidēmijas pasākumus, izglītības iestādei par šo faktu un turpmāko rīcību nekavējoties jāinformē Izglītības kvalitātes dienestu.
10. Covid-19 saslimušajam, viņa kontaktpersonai, kura atrodas karantīnā, un ar Covid-19 slima bērna kopējam izsniedz darbnespējas lapu B. Slimības lapu apmaksā VSAA, kad tā ir noslēgta: saslimušajam un kontaktpersonai – par visu periodu, saslimuša bērna kopējam – par 14 dienām (21 dienu, ja bērns ārstējies slimnīcā). Personai, kurai tiek izsniegta darbnespējas lapa sakarā ar saslimšanu ar Covid-19 vai atrašanos karantīnā no 2020.gada 16.novembra līdz 2021.gada 30.jūnijam, slimības pabalstu piešķir un izmaksā no darbnespējas pirmās dienas.
11. Ja 5-6 gadus vecajiem izglītojamiem noteikts attālinātais mācību process, vecākam ir iespēja pieteikties “Slimības palīdzības pabalstam”, lai nodrošinātu obligātās bērnu sagatavošanas skolai posma izglītības ieguvi, saglabājot darba tiesiskās attiecības.
12. Darbinieks pirmsskolas iestādē var atgriezties pēc pilnīgas atveseļošanās ar ģimenes ārsta zīmi par atbilstošu veselības stāvokli.

**III. DISTANCĒŠANĀS PRASĪBAS**

1. Nav pieļaujama pirmsskolas iestādei nepiederošu personu (arī vecāku) klātbūtne iestādes telpās bez iepriekšēja saskaņojuma.
2. Vecāki, atvedot izglītojamo uz pirmsskolas iestādi, zvana pie galvenās ieejas durvīm, kur bērnu sagaida dežurējošais administrators vai kāds cits iestādes darbinieks. Izņemot izglītojamo no iestādes, vecāki zvana savas grupas 2.maiņas pedagogam un paziņo, ka viņi ir atnākuši pakaļ konkrētam izglītojamam. Vecākiem ievērot 2 metru distanci no citiem apmeklētājiem.
3. Nav pieļaujama izglītojamo un likumisko pārstāvju drūzmēšanās pirmsskolas iestādes teritorijā.
4. Pirmsskolas iestādes darbiniekiem, likumiskajiem pārstāvjiem redzamās vietāsizvietot skaidri salasāmu norādi ievērot 2 m distanci no pārējām personām.
5. Lai nodrošinātu izglītojamo grupu distancēšanos un mazinātu saslimšanas risku iestādē, grupu skolotāji īsteno dažādas mācību procesa organizēšanas modeļus (apakšgrupu darbs, āra rotaļnodarbības u.c.).
6. Distancēšanās prasības koplietošanas telpās:
   1. vienai pirmsskolas iestādes grupai savstarpēji nav jāievēro distancēšanās,
   2. ar citu izglītojamo grupu ievēro valstī noteiktās distancēšanās prasības.
7. Bērnu guldināšanā tiek izmantots princips “galva pret kājām”.
8. Ēdināšanu organizē katrai grupai atsevišķi grupas telpā stingri ievērojot režīmu.

**IV. HIGIĒNA**

1. Izglītības iestādē ir noteikta kārtība epidemioloģiskās drošības un higiēnas prasību ievērošanai. Par to ir informēti darbinieki, izglītojamie, viņu vecāki vai likumiskie pārstāvji.
2. Pirmsskolas iestāde izvieto infografikas par higiēnas prasību ievērošanu.
3. Pirmsskolas iestādes darbinieks mācību procesa laikā un ārpus tās lieto sejas maskas.
4. Darbinieki darbavietās, ja telpā atrodas vairāk par vienu personu, lieto mutes un deguna aizsegus.
5. Pirmsskolas iestāde nodrošina iespēju darbiniekiem un izglītojamiem ievērot roku higiēnu – **nodrošinot silto ūdeni, ziepes, individuāli lietojamos roku slaucīšanas līdzekļus,**. Ja nav pieejams silts ūdens, pirmsskolas iestāde nodrošina spirtu saturošus roku dezinfekcijas līdzekļus**, kas satur vismaz 70% etanola, kā arī apmāca darbiniekus un izglītojamos tos lietot.** Izglītojamie un darbinieki lieto tikai personīgos rakstāmpiederumus.
6. Pirmsskolas iestāde nodrošina regulāru telpu vēdināšanu vai mehānisko vēdināšanu.
7. Pirmsskolas iestādē regulāri veic telpu tīrīšanu, izmantojot tīrīšanas un dezinfekcijas līdzekļus.
8. Pirmsskolas iestādes medmāsai, apkopējai, skolotāju palīgiem regulāri jāveic biežāk lietojamo virsmu (durvju rokturi, kāpņu margas, galdu virsmas, krēslu margas, virsmas labierīcībās) dezinfekcija.
9. Visās grupās jāizņem no aprites rotaļlietas un priekšmetus, ko nevar regulāri katru dienu pienācīgi mazgāt un dezinficēt. Tas pārsvarā attiecas uz tām lietām, kuras bērni liek mutē vai citādi piesārņo elpceļu izdalījumus. Izņemt no aprites mīkstās rotaļlietas. Rotaļlietu dezinficēšana nav pieļaujama.
10. Katrā vecuma grupā regulāri jāveic rotaļlietu mazgāšana, izmantojot mazgāšanas līdzekļus.
11. Visās grupās no aprites izņem paklājus, sēžamspilvenus.
12. Izglītojamie un darbinieki lieto tikai personīgos rakstāmpiederumus.

Informēšana:

* Pirmsskolas iestādē atbilstošās vietās izvieto informatīvos materiālus par:

- veselības stāvokļa uzraudzību;

- higiēnas prasību ievērošanu;

- pulcēšanās ierobežojumiem;

- distancēšanās ievērošanu.

* Pirmsskolas iestādes medmāsa un grupu pedagogi visus izglītojamos apmāca par higiēnas prasību ievērošanu un atbilstošu izpildi, personīgo atbildību ievērošanu (atbilstoši bērnu vecumam),.
* Pirmsskolas iestāde informē vecākus par higiēnas prasību ievērošanu un atbilstošu izpildi.
* Izglītības iestādes noteiktajai kārtībai un visiem informatīvajiem materiāliem jābūt ievietotiem iestādes mājas lapā un e-klasē.

**V. Mācību procesa organizēšana**

1. Mācību process pirmsskolas iestādē noris klātienē. Ja pasliktinās epidemioloģiskā situācija, mācības var tikt organizētas attālināti, izmantojot katras grupas noteiktu saziņas platformu. Izglītības iestādes saziņa ar vecākiem notiek tiešsaistes sistēmā [www.e-klase.lv](http://www.e-klase.lv) vai e-pastā [spriditis@liepaja.edu.lv](mailto:spriditis@liepaja.edu.lv), aktuālā informācija tiek izlikta iestādes mājas lapā, informācijas apritē tiek izmantots iestādes tālrunis. Grupas skolotāju saziņa ar vecākiem notiek tiešsaistes sistēmā [www.e-klase.lv](http://www.e-klase.lv) vai grupas WhatsApp platformā.
2. Aktuālas informācijas izziņošana starp iestādes darbiniekiem notiek tiešsaistes sistēmā [www.e-klase.lv](http://www.e-klase.lv), [www.inbox.lv](http://www.inbox.lv) vai telefoniski.
3. Interešu izglītības nodarbības iestādē nav atļautas.
4. Nav atļauts mācību procesā vai papildu nodarbībās iesaistīt personu (personas), kas ikdienā nestrādā izglītības iestāde. Atļauts tikai 1. un 2. līmeņa profesionālās augstākās izglītības programmu studentiem kvalifikācijas iegūšanai, ievērojot drošības prasības.

**VI. Izglītības iestādes nepiederošas personas**

1. Nav pieļaujama izglītības iestādei nepiederošu personu atrašanās bez iepriekšēja saskaņojuma.
2. Vecāku sapulces atļautas rīkot tikai attālināti.
3. Individuālās tikšanās ar vecākiem var notikt attālināti.

**VII. Noslēguma jautājumi**

1. Kārtība tiek publicēta izglītības iestādes mājas lapā un tiešsaistes sistēmā [www.e-klase.lv](http://www.e-klase.lv), infografikas izvietotas iestādē, kā arī Liepājas pilsētas pašvaldības mājaslapā [www.liepaja.lv](http://www.liepaja.lv) ir pieejamas Vadlīnijas Covid-19 infekcijas ierobežošanas pamatprincipu un no tiek izrietošo prasību ievērošana Liepājas pilsētas izglītības iestādēs.
2. Atzīt par spēku zaudējušu Liepājas pirmsskolas izglītības iestādes “Sprīdītis” 2020.gada 1.septembra iekšējo normatīvo dokumentu “Kārtība, kādā tiek nodrošinātas Covid-19 infekcijas izplatības ierobežošanas prasības izglītības iestādē”.

Vadītāja: L. Kleinšmite